Centenars de persones participen en la benedicció dels animals de Sant Antoni a Llíria
21 de Gener de 2024

Llíria ha celebrat este matí la festa de Sant Antoni amb la tradicional benedicció dels animals que s'ha realitzat enguany a la parròquia de Sant Francesc. Centenars de persones, amb les seues mascotes de tota classe i cavalls, han desfilat pels carrers de la localitat en este popular acte del calendari festiu del municipi.

Amb motiu de la festivitat del seu patró, els animals han rebut la benedicció, mentre que els seus amos han sigut obsequiats amb un detall recordatori per la seua participació en esta jornada.

A més, l'Ajuntament de Llíria ha entregat els premis als millors carros tradicionals i a les millors muntures dels cavallers.

La Regidoria de Festes, amb la col·laboració de la Penya Arre i la Parròquia de Sant Francesc, ha organitzat este acte de les festes d'hivern a la capital del Camp de Túria, que més afecte desperta entre els amants dels animals i complix amb les tradicions rurals més arrelades al municipi.